text: Централният защитник Любомир Гулдан е поредното ново попълнение в редиците на спечелилия промоция за А професионална футболна група на България Лудогорец (Разград). За трансфера съобщи официалната уеб страница на клуба, позовавайки се на ръководните фактори в разградския отбор. Бранителят идва от небезизвестния словашки Жилина, изпречил се, при това успешно, на пътя на родните грандове Левски и Литекс през изминалите два сезона. Гулдан идва с впечатляващата визитка на бивш младежки национал на Словакия, като на него се възлагат големи надежди да укрепи отбранителната линия на новака в родния елит. Новото попълнение на разградчани е роден на 30 януари 1983 г. в Словакия. Висок е 183 см. Кариерата му досега е преминала в швейцарския първодивизионен Тюн (сезон 2007/2008, където има изиграни 24 мача и нито един отбелязан гол), както и Жилина (2009 – 2011, 63 мача, 3 гола).